ตำรวจท่องเที่ยว แนะนำ 6 มาตรการท่องเที่ยวช่วงหยุดยาว เที่ยวอย่างปลอดภัย
พลตำรวจตรี อภิชาติ สุริบุญญา โฆษกกองบัญชาการตำรวจท่องเที่ยว  แนะนำ 6  มาตรการ ในการเดินทางท่องเที่ยวช่วงวันหยุดต่อเนื่อง จนถึงวันที่ 31 กรกฎาคมนี้ โดยขอให้นักท่องเที่ยวอย่าทำร้ายและทำลายธรรมชาติ พร้อมช่วยกันเสริมความแข็งแรงให้กับธรรมชาติ ตามนโยบายขององค์การการท่องเที่ยวโลกเรื่องการท่องเที่ยวเชิงยั่งยืน วางแผนการเดินทางอย่างรอบคอบและโดยละเอียดทุกครั้ง ทั้งเส้นทางและตรวจสอบสภาพอากาศ เพราะจะทำให้การเดินทางท่องเที่ยว มีความปลอดภัยและไม่เครียด  หาข้อมูลในสถานที่ท่องเที่ยวที่จะไปเยี่ยมชมให้ดี จะได้มีพฤติกรรมเหมาะสม ถูกต้อง สอดคล้องกับวิถีชีวิตของคนท้องถิ่น โดยไม่มีพฤติกรรมใดที่มีลักษณะเชิงลบ  สนับสนุนเศรษฐกิจและกิจการของท้องถิ่นนั้นๆ หากมีโอกาสเพื่อให้ผู้ประกอบการท้องถิ่น มีกำลังที่จะสร้างสรรค์และปรับปรุงสถานที่ท่องเที่ยวให้คงอยู่ต่อไป ส่วนในเรื่องของกัญชา ขอความร่วมมือคนไทยทุกคน ช่วยกันประคับประคองการดำเนินการใดๆ ที่เกี่ยวข้อง โดยคำนึงถึงภาพลักษณ์ของประเทศและของสังคมไทย ให้อยู่ในบริบทที่เหมาะสม ไม่ผิดกฎหมายและไม่ทำให้ผู้อื่นเดือดร้อน หากต้องการความช่วยเหลือจากตำรวจท่องเที่ยว สามารถโทรศัพท์ได้ที่หมายเลข 1155 ซึ่งสามารถสื่อสารภาษาต่างประเทศหลักได้ 5 ภาษาคือ อังกฤษรัสเซีย จีน ญี่ปุ่น และเกาหลี หรือแอปพลิเคชัน tourist police I-lert-u